สรรพากรชงไม่เก็บภาษีหวยบนดิน
ผู้ค้าหวยบนดินเฮ! "สรรพากร"เลิกไล่เก็บภาษีเงินได้จากการขายในอดีตเนื่องจากเห็นว่าผู้ค้าไม่มีเจตนาเลี่ยงภาษี
24 เม.ย. 2555

ผู้ค้าหวยบนดินเฮ! "สรรพากร"เลิกไล่เก็บภาษีเงินได้จากการขายในอดีตเนื่องจากเห็นว่าผู้ค้าไม่มีเจตนาเลี่ยงภาษี
นายสาธิต รังคสิริ อธิบดีกรมสรรพากร กล่าวว่า ได้ทำเรื่องเสนอให้กระทรวงการคลัง ยกเว้นการเก็บภาษีเงินได้สำหรับผู้ค้าสลากพิเศษ 2 และ 3 ตัว หรือ หวยบนดิน เนื่องจากเห็นว่าผู้ค้าสลากเป็นผู้บริสุทธิ์ใจไม่ได้มีเจตนาเลี่ยงภาษี
อธิบดีกรมสรรพากร กล่าวว่า ในการค้าหวยบนดินดำเนินการภายใต้มติคณะรัฐมนตรี (ครม.) ซึ่งในครั้งนั้นได้มีข้อกำหนดให้มีการยกเว้นภาษีสำหรับผู้ค้าสลาก แต่ภายหลังศาลตัดสินว่าการดำเนินการไม่ชอบด้วยกฎมาย ทำให้การยกเว้นการเก็บภาษีผู้ค้าสลากต้องยกเลิกไปด้วย
ทั้งนี้ที่ผ่านมา กรมสรรพากรจึงต้องทำการประเมินภาษีแผู้ค้าหวยบนดินไว้ก่อน เพื่อไม่ให้มีปัญหาละเว้นปฏิบัติหน้าที่ในภายหลัง แต่ในขณะเดียวกันก็ได้ทำเรื่องถึงกระทรวงการคลังตั่งแต่รัฐบาลที่ผ่านมา ให้ทำการยกเว้นภาษีเงินได้ผู้ค้าหวยบนดิน อย่างไรก็ตามมีการเปลี่ยนแปลงรัฐบาลทำให้การดำเนินการชะงักไป
นายสาธิต กล่าวว่า กระทรวงการคลังต้องเสนอ ครม. ออกเป็นกฎหมายเพื่อยกเว้นการเก็บภาษีผู้ค้าหวยบนดินดังกล่าว คาดว่ากระทรวงการคลังจะดำเนินการภายในไม่ช้านี้
ก่อนหน้านี้ ผู้ค้าหวยบนดินได้รวมตัวกันยื่นหนังสือร้องเรียนกับกระทรวงการคลัง ว่า กรมสรรพากรเรียกเก็บภาษีจากรายได้การขายหวยบนดินตั้งแต่รายละพันบาท จนถึงแสนบาท ทำให้ได้รับความเดือดร้อน ทั้งที่ ครม. มีมติให้ยกเว้นการเก็บภาษีดังกล่าว